
ประกาศองค์การบริหารส่วนตำบลกะหรอ
เรื่อง รับสมัครคัดเลือกกรณีมีเหตุพิเศษไม่ต้องสอบแข่งขันสำหรับพนักงานจ้าง
 เพื่อบรรจุแต่งตั้งเป็นพนักงานส่วนตำบล ตำแหน่งครูผู้ดูแลเด็ก
                                      
                   ด้วยองค์การบริหารส่วนตำบลกะหรอ มีความประสงค์จะดำเนินการรับสมัครคัดเลือกกรณีมีเหตุพิเศษไม่ต้องสอบแข่งขันสำหรับพนักงานจ้าง เพื่อบรรจุแต่งตั้งเป็นพนักงานส่วนตำบล ตำแหน่งครูผู้ดูแลเด็ก 

                    อาศัยอำนาจตามความในประกาศคณะกรรมการพนักงานส่วนตำบลจังหวัดนครศรีธรรมราชเรื่องหลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบลลงวันที่ ๒๔ ตุลาคม ๒๕๔๕ประกอบกับประกาศคณะกรรมการพนักงานส่วนตำบลจังหวัดนครศรีธรรมราชเรื่องมาตรฐานทั่วไปเกี่ยวกับการบริหารงานบุคคลพนักงานครูและบุคลากรทางการศึกษาองค์การบริหารส่วนตำบล ลงวันที่ 4 เมษายน ๒๕๔๙ และประกาศคณะกรรมการพนักงานเทศบาลจังหวัดนครศรีธรรมราช เรื่อง กำหนดหลักเกณฑ์การคัดเลือกกรณีมีเหตุพิเศษไม่ต้องสอบแข่งขันสำหรับหัวหน้าศูนย์เด็กเล็กและครูผู้ดูแลเด็ก เพื่อบรรจุแต่งตั้งเป็นพนักงานครูเทศบาลลงวันที่ 4 กุมภาพันธ์ ๒๕๕๓ ทั้งนี้โดยความเห็นชอบของคณะกรรมการพนักงานส่วนตำบลจังหวัดนครศรีธรรมราช  ในการประชุมครั้งที่ ๙/๒๕๕๔ เมื่อวันที่ ๒6  สิงหาคม ๒๕๕๔ จึงประกาศรับสมัครคัดเลือก กรณีมีเหตุพิเศษไม่ต้องสอบแข่งขันสำหรับพนักงานจ้าง เพื่อบรรจุแต่งตั้งเป็นพนักงานส่วนตำบล ตำแหน่งครูผู้ดูแลเด็กรายละเอียดดังต่อไปนี้
๑. ตำแหน่งที่รับสมัคร ตำแหน่ง  ครูผู้ดูแลเด็ก  จำนวน  3  อัตรา  ดังนี้
๑.๑.  ครูผู้ดูแลเด็ก  สังกัดศูนย์พัฒนาเด็กเล็กบ้านอู่ทอง   
               จำนวน  2  อัตรา
๑.๒.  ครูผู้ดูแลเด็ก  สังกัดศูนย์พัฒนาเด็กเล็กวัดโพธ์เตมีย์                    จำนวน  ๑  อัตรา
๒.คุณสมบัติผู้มีสิทธิสมัครเข้ารับการคัดเลือกและคุณสมบัติเฉพาะตำแหน่ง
๒.๑ คุณสมบัติผู้มีสิทธิ์เข้ารับการคัดเลือก กรณีมีเหตุพิเศษไม่ต้องสอบแข่งขัน
         ๒.๑.๑. ดำรงตำแหน่งพนักงานจ้างตำแหน่ง ผู้ดูแลเด็กและ/หรือหัวหน้าศูนย์พัฒนาเด็กเล็ก ซึ่งจ้างโดยเงินอุดหนุนจากรัฐ หรือรายได้ของท้องถิ่น ติดต่อกันมาแล้วไม่น้อยกว่า ๓ ปี
          ๒.๑.๒. เป็นผู้มีคุณสมบัติทั่วไปและไม่มีลักษณะต้องห้าม ตามประกาศคณะกรรมการพนักงานส่วนตำบลจังหวัดนครศรีธรรมราช เรื่อง หลักเกณฑ์และเงื่อนไขเกี่ยวกับการบริหารงานบุคคล ขององค์การบริหารส่วนตำบลจังหวัดนครศรีธรรมราช หมวด๑คุณสมบัติและลักษณะต้องห้าม ดังต่อไปนี้
 (๑)  มีสัญชาติไทย

(๒) มีอายุไม่ต่ำกว่า สิบแปดปีบริบูรณ์
 (๓) เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญแห่ง  

     ราชอาณาจักรไทยด้วยความบริสุทธิ์ใจ
(๔) ไม่เป็นผู้ที่ดำรงตำแหน่งข้าราชการการเมือง 

(๕) ไม่เป็นผู้มีกายทุพลภาพไม่สามารถปฏิบัติหน้าที่ได้ ไร้ความสามารถ หรือจิต ฟั่นเฟือน ไม่สมประกอบ หรือ เป็นโรคตามที่คณะกรรมการกลางพนักงานส่วนตำบล (ก.อบต.) กำหนดดังนี้
                   ก.โรคเรื้อนในระยะติดต่อ หรือในระยะที่ปรากฏอาการเป็นที่น่ารังเกียจแก่สังคม
                   ข.วัณโรคในระยะอันตราย
                    ค.โรคเท้าช้าง ในระยะที่ปรากฏอาการเป็นที่รังเกียจแก่สังคม
                    ง. โรคติดยาเสพติดให้โทษ
                    จ.โรคพิษสุราเรื้อรัง
(6) ไม่เป็นผู้ที่อยู่ในระหว่างถูกสั่งให้พักราชการหรือถูกสั่งให้ออกจากราชการไว้ก่อนตาม มาตรฐานทั่วไปหลักเกณฑ์และวิธีการเกี่ยวกับการบริหารงานบุคคลของพนักงานส่วน ตำบลตามกฎหมายว่าด้วยระเบียบ บริหารงานบุคคลส่วนท้องถิ่น   หรือตามกฎหมายอื่น
 (7) ไม่เป็นผู้บกพร่องในศีลธรรมอันดี จนเป็นที่รังเกียจของสังคม
(8) ไม่เป็นกรรมการพรรคการเมืองหรือเจ้าหน้าที่ในพรรคการเมือง
(9) ไม่เป็นบุคคลล้มละลาย
(10) ไม่เป็นผู้เคยต้องรับโทษหรือจำคุกโดยคำพิพากษาถึงที่สุดให้จำคุกเพราะกระทำผิดทางอาญาเว้นแต่เป็นโทษ สำหรับความผิดที่ได้กระทำโดยประมาทหรือความผิดลหุโทษ
 (11) ไม่เป็นผู้เคยถูกลงโทษให้ออก ปลดออก หรือไล่ออกจากรัฐวิสาหกิจหรือหน่วยงานอื่น ของรัฐ
(12) ไม่เป็นผู้เคยถูกลงโทษให้ออก หรือปลดออก เพราะกระทำผิดวินัยตามมาตรฐานทั่วไปหลักเกณฑ์และวิธีการเกี่ยวกับการบริหารงานบุคคลของพนักงานส่วนตำบลตามกฎหมายว่าด้วยระเบียบบริหารงานบุคคลส่วน ท้องถิ่นหรือตามกฎหมายอื่น
(13) ไม่เป็นผู้เคยถูกลงโทษไล่ออก เพราะกระทำผิดวินัยตามมาตรฐานทั่วไป หลักเกณฑ์และวิธีการปฏิบัติเกี่ยวกับ การบริหารงานบุคคลของพนักงานส่วนตำบลตามกฎหมายว่าด้วยระเบียบบริการงานบุคคลส่วนท้องถิ่นหรือตามกฎหมายอื่น

(๑๔) ไม่เป็นผู้เคยกระทำทุจริตในการสอบเข้ารับราชการ
๒.๑.๓ ผ่านการประเมินผลการปฏิบัติงานตามหลักเกณฑ์คะแนนและแบบประเมินโดยคณะกรรมการที่องค์การบริหารส่วนตำบลกะหรอแต่งตั้ง
๒.๑.๔ สำหรับพระภิกษุสงฆ์ สามเณร ไม่มีสิทธิสมัครเข้ารับการคัดเลือก
๒.๒  คุณสมบัติเฉพาะสำหรับตำแหน่งครูผู้ดูแลเด็ก
๒.๒.๑. มีคุณวุฒิไม่ต่ำกว่าปริญญาตรีทางการศึกษาทุกสาขาวิชาเอก หรือทางอื่นที่ ก.ท. กำหนดเป็นคุณสมบัติ เฉพาะสำหรับตำแหน่งนี้
๒.๒.๒ ได้ปฏิบัติงานหรือเคยปฏิบัติงานเกี่ยวกับการดูแลพัฒนาเด็กปฐมวัยของท้องถิ่นติดต่อกันมาแล้วไม่น้อยกว่า  ๓ ปี โดยมีหนังสือรับรองการปฏิบัติงานจากนายจ้างหรือหน่วยงานซึ่งระบุถึงลักษณะงานและระยะเวลาที่ได้ปฏิบัติงาน
๒.๒.๓. มีใบอนุญาตประกอบวิชาชีพครู กรณีครูผู้ดูแลเด็ก ที่ได้รับการจ้างก่อนการประกาศใช้มาตรฐานกำหนด ตำแหน่งดังกล่าวให้ใช้ใบแทนใบอนุญาตประกอบวิชาชีพครู หนังสือรับรองสิทธิ ใบอนุญาตปฏิบัติการสอน ที่คุรุสภาออกให้
 ๓. เงินเดือนที่ได้รับ
ผู้ที่ได้รับการคัดเลือก จะได้รับการบรรจุและแต่งตั้งตามวุฒิปริญญาตรี 
3.1  คุณวุฒิปริญญาตรีทางการศึกษา  หลักสูตร  4  ปี  อัตราเงินเดือน  8,340  บาท
3.2 คุณวุฒิปริญญาตรีทางการศึกษา  หลักสูตร  5  ปี  อัตราเงินเดือน  9,140  บาท 
๔. วัน เวลา และสถานที่รับสมัคร
๔.๑ ให้ผู้ประสงค์ที่สมัครเข้ารับการคัดเลือก  ติดต่อขอรับใบสมัครและยื่นใบสมัครโดยเสียค่าธรรมเนียมสมัครเข้ารับการคัดเลือกในอัตรา ๒๐๐  บาท  ที่ สำนักงานปลัด  องค์การบริหารส่วนตำบลกะหรอ  ตั้งแต่วันที่  16 -23  พฤศจิกายน  ๒๕๕๔  ในวันและเวลาราชการ  และจะต้องกรอกเอกสารการสมัครด้วยลายมือตนเองให้ถูกต้องครบถ้วนในกรณีที่มีการผิดพลาดอันเกิดจากผู้สมัคร องค์การบริหารส่วนตำบลกะหรออาจไม่พิจารณารับสมัคร
๔.๒ เงินค่าธรรมเนียมในการสมัครฯ จะไม่จ่ายคืนให้เมื่อได้มีการรับสมัครเสร็จเรียบร้อยถูกต้องแล้ว 
๕. เอกสารและหลักฐานที่จะต้องนำมายื่นในวันสมัคร  
ผู้สมัครฯ  ต้องยื่นใบสมัครฯ ด้วยตนเอง ต่อเจ้าหน้าที่รับสมัคร พร้อมเอกสารและหลักฐานดังต่อไปนี้

                   ๑. สำเนาปริญญาบัตร และใบรายงานผลการศึกษา (TRARANSCRIP) โดยรับรองสำเนาถูกต้องพร้อมแสดงเอกสารจริง  จำนวน  ๑  ชุด
                   ๒. สำเนาทะเบียนบ้านฉบับเจ้าบ้าน  ๑  ฉบับ
                   ๓. สำเนาบัตรประจำตัวประชาชน   ๑  ฉบับ
                   ๔.  รูปถ่ายหน้าตรงไม่สวมหมวก  และไม่ใส่แว่นตา  ขนาด  ๑ นิ้ว ถ่ายครึ่งเดียวไม่เกิน  ๖  เดือนนับถึงวันปิดรับสมัครคัดเลือกจำนวน  ๓  รูป และให้ผู้สมัครลงนามรับรองหลังรูปด้วย
                   ๕.  ใบรับรองแพทย์ ซึ่งออกให้ไม่เกิน ๓๐ วัน นับตั้งแต่วันตรวจร่างกาย จำนวน  ๑  ฉบับ
                   ๖.  สำเนาใบอนุญาตประกอบวิชาชีพครู กรณีครูผู้ดูแลเด็ก ที่ได้รับการจ้างก่อนการประกาศใช้ มาตรฐานกำหนดตำแหน่งดังกล่าวให้ใช้ใบแทนใบอนุญาตประกอบวิชาชีพครู หนังสือรับรอง สิทธิ ใบอนุญาตปฏิบัติการสอน  ที่คุรุสภาออกให้
                   ๗. หนังสือรับรองประวัติการทำงาน
                   ๘. แบบประเมินผลการปฏิบัติงานหรือหนังสือรับรองผ่านการประเมินผลการปฎิบัติงาน
                   ๙. หลักฐานอื่น ๆ เช่น ใบเปลี่ยนชื่อ – สกุล ทะเบียนสมรส ทะเบียนหย่า พร้อมสำเนา ๑  ฉบับ
                  ๑๐. ผู้สมัครฯจะต้องรับผิดชอบในการตรวจสอบและรับรองตนเองว่าเป็นผู้มีคุณสมบัติทั่วไปและ คุณสมบัติเฉพาะตำแหน่งที่รับสมัครตรงตามประกาศรับสมัครจริง หากภายหลังปรากฏว่าผู้สมัครคัดเลือกรายใดมีคุณสมบัติดังกล่าวไม่ครบถ้วน คณะกรรมการดำเนินการคัดเลือกกรณีมีเหตุพิเศษไม่ต้องสอบแข่งขันฯจะถือว่าเป็นผู้ขาดคุณสมบัติในการสมัครคัดเลือกกรณีมีเหตุพิเศษฯและไม่มี สิทธิได้รับการบรรจุและแต่งตั้งให้ดำรงตำแหน่ง                         

๖. การประกาศรายชื่อผู้ที่มีสิทธิเข้ารับการคัดเลือก และผลการคัดเลือก
องค์การบริหารส่วนตำบลกะหรอ จะประกาศรายชื่อผู้มีสิทธิเข้ารับการคัดเลือกให้ทราบใน วันที่  25  พฤศจิกายน๒๕๕๔  และประกาศผลการคัดเลือกภายในวันที่  29 พฤศจิกายน ๒๕๕๔  ณ  องค์การบริหารส่วนตำบลกะหรอหรือสอบถามได้ที่สำนักงานปลัด  องค์การบริหารส่วนตำบลกะหรอ โทร075-751-100 หรือที่www.karhaw.go.th
๗.คะแนนการคัดเลือกกรณีมีเหตุพิเศษที่ไม่ต้องสอบแข่งขัน
(๑) คะแนนประเมินความเหมาะสมกับตำแหน่ง (คะแนนเต็ม ๑๐๐ คะแนน)
(๒)คะแนนทดสอบความรู้ความสามารถในตำแหน่งคะแนนเต็ม ๑๐๐ คะแนนโดยสอบสัมภาษณ์  และตรวจเอกสารการปฏิบัติงานที่เกี่ยวข้อง

๘. วัน เวลา  สถานที่คัดเลือกและวิธีการคัดเลือก
๘.๑ องค์การบริหารส่วนตำบลกะหรอจะทำการทดสอบความรู้ความสามารถในตำแหน่งโดยการสอบสัมภาษณ์  ในวันที่ 2๙  เดือน พฤศจิกายน ๒๕๕๔  ตั้งแต่เวลา ๐๙.๐๐  น เป็นต้นไป  ณ ห้องประชุมองค์การบริหารส่วนตำบลนาเหรง
๙.  เกณฑ์การตัดสิน
ผู้ที่ผ่านการคัดเลือกกรณีมีเหตุพิเศษที่ไม่ต้องสอบแข่งขัน
(๑)    คะแนนประเมินความเหมาะสมกับตำแหน่ง ต้องได้คะแนนไม่น้อยกว่า ร้อยละ ๘๐
(๒)    คะแนนทดสอบความรู้ ความสามารถในตำแหน่ง โดยใช้วิธีสัมภาษณ์ และตรวจเอกสารการปฏิบัติงานต้องได้คะแนนไม่น้อยกว่าร้อยละ ๗๐
๑๐. การขึ้นบัญชีผู้ผ่านการคัดเลือก
 องค์การบริหารส่วนตำบลกะหรอ จะประกาศขึ้นบัญชีผู้ผ่านการคัดเลือกได้โดยประกาศเรียงลำดับจากผู้ที่ได้คะแนนรวมสูงสุดไปหาผู้ที่ได้คะแนนต่ำสุด โดยผู้ที่อยู่ในลำดับที่ดีกว่าจะได้รับการพิจารณาแต่งตั้งก่อนผู้ที่อยู่ในลำดับถัดไป หากคะแนนของแต่ละบุคคลเท่ากันจะพิจารณาให้ผู้ที่ได้รับเลขประจำตัวก่อนเป็นผู้ที่อยู่ในลำดับที่สูงกว่า ในกรณีผู้ผ่านการคัดเลือกมากกว่าจำนวนตำแหน่งที่ประกาศผลคัดเลือกและภายหลังมีตำแหน่งว่างเพิ่มอีก อาจบรรจุและแต่งตั้งผู้ผ่านการคัดเลือกที่เหลืออยู่ในลำดับที่ถัดไปตามประกาศผลการคัดเลือก การขึ้นบัญชีผู้ผ่านการคัดเลือกได้ จะมีอายุไม่เกิน ๒ ปี นับตั้งแต่วันประกาศรายชื่อผู้ผ่านการคัดเลือกได้ เว้นแต่องค์การบริหารส่วนตำบลกะหรอ จะมีการรับสมัครคัดเลือกเพื่อแต่งตั้ง  ในตำแหน่งเดียวกันนี้อีก และได้มีการขึ้นบัญชีผู้ผ่านการคัดเลือกไว้ใหม่แล้วให้ถือว่าบัญชีขึ้นไว้ก่อนเป็นอันยกเลิก
๑๑. การบรรจุแต่งตั้ง
ผู้ที่ผ่านการคัดเลือก จะได้รับการบรรจุแต่งตั้งตามลำดับบัญชีผู้ผ่านการคัดเลือกได้ตามประกาศผลการคัดเลือก ขององค์การบริหารส่วนตำบลกะหรอ ซึ่งผู้ที่ได้รับการบรรจุและแต่งตั้งต้องดำรงตำแหน่งครูผู้ช่วย และผ่านการประเมินตามหลักเกณฑ์ ก.ท. ว่าด้วยการเตรียมความพร้อมและพัฒนาอย่างเข้มในตำแหน่ง ครูผู้ช่วย เป็นเวลาไม่น้อยกว่า ๒ ปี จึงจะสามารถบรรจุแต่งตั้งให้ดำรงตำแหน่งครูผู้ดูแลเด็กและสามารถโอน(ย้าย)ไปที่อื่นได้
อนึ่งการบรรจุและแต่งตั้งผู้ผ่านการคัดเลือกได้ หากองค์การบริหารส่วนตำบลกะหรอ ตรวจสอบภายหลังว่ามีคุณสมบัติไม่ตรงตามมาตรฐานกำหนดตำแหน่ง หรือมีคุณสมบัติไม่ครบถ้วนในการสมัครคัดเลือก องค์การบริหารส่วนตำบลกะหรอ ขอสงวนสิทธิ์ในการบรรจุแต่งตั้ง   

จึงประกาศมาให้ทราบโดยทั่วกัน 

          ประกาศ  ณ  วันที่   21    เดือน  ตุลาคม   พ.ศ. ๒๕๕๔
 

                                                     (ลงชื่อ)       

                                                                 (นายมนัสพงค์  สุทธิเดช)
                                                        นายกองค์การบริหารส่วนตำบลกะหรอ
